Երբեմն տարաբնույթ մեկնաբանությունների տեղիք է տալիս նաև «ժողովուրդ» եզրույթը: Ինչ վերաբերում է «ժողովուրդներ» եզրույթի իմաստին, այն սահմանում է, թե ովքեր են ինքնորոշման իրավունքի կրողները, և ունի առաջնային ազդեցություն ինքնորոշման և տարածքային ամբողջականության սկզբունքների միջև ներդաշնակություն սահմանելու գործում: Հայտնի է, որ ինքնորոշման սկզբունքից ծագող պարտականությունները[13] erga omnes (ուղղված բոլորին) պարտականություններ են, ուստի այս սկզբունքը վերաբերում է միջազգային ողջ հանրությանը: Բոլոր պետությունները կարող են պահանջել, որ ցանկացած պետություն ձեռնպահ մնա ինքնորոշման սկզբունքի միջազգայնորեն ճանաչված մեկնաբանումները խախտող գործողություններից: